Ramaphosa erken hy word in OB-verslag genoemPres. Cyril Ramaphosa (Foto: Jairus Mmutle/GCIS) Pres. Cyril Ramaphosa se kantoor het Woensdag bevestig hy het ŉ kennisgewing van die openbare beskermer (OB), adv. Busisiwe Mkhwebane, ontvang waarin hy ingelig word dat hy betrek word by haar ondersoek na die R500 000 betaling wat Gavin Watson, uitvoerende hoof van die destydse Bosasa, aan sy presidensiële veldtog gemaak het. Volgens die kennisgewing wat uitgereik is in ooreenstemming met artikel 7 (9) van die Wet op die Openbare Beskermer, het Ramaphosa tien dae kans om op Mkhwebane se verslag te reageer. “Die president het aan adv. Mkhwebane teruggeskryf. Hy het ŉ verlenging van die tien dae tydperk versoek, maar het ook besluit om sy reg uit te voer om eers die klaer, mnr. Maimane, en verskeie ander getuies wat deur die loop van die ondersoek voor die OB verskyn het, te ondervra,” het Khusela Diko, woordvoerder van die presidensie, gesê. “Dit is belangrik om te beklemtoon dat pres. Cyril Ramaphosa ten volle bereid is om sy samewerking aan die OB te gee met haar ondersoek en hy vertrou dat die saak binnekort afgehandel sal word.” Maroela Media het vroeër berig Sunday Independent het die afgelope naweek berig Mkhwebane se voorlopige verslag oor die saak het uitgelek en dat die OB in dié verslag bevind het Ramaphosa het die Grondwet asook die Etiekwet vir die Uitvoerende Gesag oortree toe hy “onbewustelik die parlement mislei het” oor die R500 000 betaling van Watson. Mkhwebane se ondersoek na Ramaphosa het gevolg nadat die DA en die EFF in November verlede jaar klagte by haar kantoor ingedien het. Dit het gekom nadat Ramaphosa aan die parlement gesê het die R500 000 wat deur Bosasa betaal is, is vir konsultasiewerk wat Ramaphosa se seun, Andile, vir Bosasa gedoen het. Tien dae later het Ramaphosa egter in ŉ brief aan die speaker ŉ ommeswaai gemaak en gesê dit het onder sy aandag gekom dat hy “onopsetlik” verkeerde inligting aan die parlement gegee het. Hy het in die brief erken dat die betaling nie verband hou met Andile se kontrak met Bosasa nie, maar deur Watson betaal is om gebruik te word vir Ramaphosa se veldtog om ANC-president te word.